Det er ikke småting den ene part i forholdet er anklaget for.

Fem år i et psykisk voldshelvede kulminerede i april i år med et voldeligt overfald, som bragte en kvinde fra Himmerland i livsfare. Det er essensen i en uhyggelig sag, hvor en 35-årig mand er anklaget for det grove overfald samt flere års gentagne tilfælde af psykisk vold. Den 35-årige mand sidder varetægtsfængslet op til, at Retten i Aalborg efter planen skal behandle sagen fra mandag. Overfaldet, som manden er anklaget for, fandt ifølge sagens oplysninger sted 4. april om morgenen på en adresse i en mindre by i Himmerland. Mistede næsten bevidstheden Kvinden var på vej ud ad døren, hvor manden – ifølge politiet – ventede på hende, skubbede hende tilbage i huset og gik i gang med et overfald, der kunne have kostet hende livet. Ifølge politiet slog den 35-årige flere gange kvinden i hovedet og på kroppen med knyttet hånd, væltede hende omkuld og satte sig oven på hende, hvor han gav hende flere slag med knyttet hånd i hovedet og på kroppen. Han er også tiltalt for flere gange at have taget halsgreb med henholdsvis én hånd, begge hænder og med et halstørklæde, hvorefter han klemte til, så kvinden flere gange var ved at miste bevidstheden. Ifølge sagens oplysninger truede han også undervejs ved at sige noget i stil med: ”enten tager jeg livet af mig selv eller af dig”. Kvinden fik ifølge de lægelige oplysninger uhyggelige skader, blandt andet adskillige blodunderløbne mærker i hovedet, på halsen og på kroppen samt punktformede blødninger i ansigtet og øjnene. Hun fik desuden et brud på en ryghvirvel og var i livsfare. Det fremgår ikke før sagens start, hvordan den varetægtsfængslede mand forholder sig til de alvorlige anklager. Sagens anklager lægger forud for sagen op til, at manden muligvis skal idømmes en anden form for straf end fængsel, hvis retten kender ham skyldig.